RAPPORT FRA KOMMISSIONEN TIL EUROPA-PARLAMENTET OG RÅDET

om den fælles evaluering af gennemførelsen af aftalen mellem Den Europæiske Union og Amerikas Forenede Stater om behandling og overførsel af finansielle betalingsdata fra Den Europæiske Union til USA til brug for programmet til sporing af finansiering af terrorisme

Aftalen mellem Den Europæiske Union og Amerikas Forenede Stater om behandling og overførsel af finansielle betalingsdata fra Den Europæiske Union til USA til brug for programmet til sporing af finansiering af terrorisme ("TFTP") trådte i kraft den 1. august 2010[1].

Proceduremæssige aspekter

I henhold til aftalens artikel 13 skal bestemmelserne om sikkerhedsforanstaltninger, kontrol og gensidighed evalueres regelmæssigt i fællesskab af evalueringsteams fra Den Europæiske Union og USA, herunder Europa-Kommissionen, det amerikanske finansministerium og repræsentanter fra to databeskyttelsesmyndigheder fra EU-medlemsstaterne, samt eventuelt eksperter inden for sikkerhed og databeskyttelse og en person med erfaring i retspleje.

Den første fælles evaluering af aftalen blev foretaget i februar 2011[2] og dækkede de første seks måneder efter aftalens ikrafttrædelse (1. august 2010 til 31. januar 2011), mens den anden evaluering blev foretaget i oktober 2012[3] og dækkede den efterfølgende periode på tyve måneder (1. februar 2011 til 30. september 2012). Den 27. november 2013 vedtog Kommissionen meddelelsen om den fælles rapport fra Kommissionen og det amerikanske finansministerium om værdien af de udleverede TFTP-data i medfør af artikel 6, stk. 6, i aftalen[4].

Denne tredje rapport dækker en periode på sytten måneder (1. oktober 2012 til 28. februar 2014). I overensstemmelse med artikel 13, stk. 3, var Den Europæiske Union repræsenteret af Europa-Kommissionen og USA repræsenteret af det amerikanske finansministerium. EU's evalueringsteam blev ledet af en højtstående tjenestemand ved Kommissionen og bestod i alt af tre ansatte fra Kommissionen og repræsentanter fra to databeskyttelsesmyndigheder, hvoraf den ene også var teamets juridiske ekspert.

Den tredje fælles evaluering blev foretaget i to overordnede faser: den 1. april 2014 i Europols lokaler i Haag og den 8. og 9. april 2014 i det amerikanske finansministerium i Washington.

Denne rapport tager udgangspunkt i oplysningerne i det amerikanske finansministeriums skriftlige svar på det EU-spørgeskema, der blev sendt forud for evalueringen, oplysninger indhentet under drøftelserne med det amerikanske finansministerium samt øvrige oplysninger, der er offentligt tilgængelige i dokumenter fra ministeriet. Der er også taget højde for oplysninger, som Europols ansatte indgav under evalueringen, samt for kontrolrapporten fra Europols fælles kontrolinstans. Kommissionen har også holdt møde med og modtaget oplysninger fra den udpegede udbyder for at sikre sig, at dens oplysninger var fyldestgørende.

Anbefalinger og konklusioner

Programmet til sporing af finansiering af terrorisme er et vigtigt instrument til at tilvejebringe rettidige, nøjagtige og pålidelige informationer om aktiviteter, der er relateret til formodet planlægning og finansiering af terrorisme. Det hjælper med at identificere og spore terrorister og deres støttenetværk i hele verden.

Kommissionen bifalder de amerikanske myndigheders øgede åbenhed i udvekslingen af informationer, hvilket illustrerer den betydning, som programmet til sporing af finansiering af terrorisme har for den internationale indsats for bekæmpelse af terrorisme. De detaljerede oplysninger om, hvordan de udleverede data kan anvendes og bliver anvendt, og de forskellige eksempler herpå, der er indeholdt i den fælles evalueringsrapport og i denne rapport, bidrager i høj grad til at gøre yderligere rede for, hvordan programmet til sporing af finansiering af terrorisme fungerer og den merværdi, det bringer.

På basis af oplysninger og redegørelser fra det amerikanske finansministerium, Europol, den udpegede udbyder og de uafhængige overvågere, kontrol af relevante dokumenter og repræsentative udsnit af søgningerne i de udleverede data finder Kommissionen, at aftalen og de deraf følgende kontrol- og sikkerhedsforanstaltninger gennemføres korrekt, og at det amerikanske finansministerium har fulgt op på konklusionerne i den anden fælles rapport.

Europol udfører sine kontrolopgaver i fuld overensstemmelse med artikel 4 med udgangspunkt i detaljeret og regelmæssigt opdateret supplerende dokumentation, som modtaget fra det amerikanske finansministerium. Overvågningen fungerer problemfrit og sikrer effektivt, at databehandlingen opfylder betingelserne i artikel 5. Alle ikke-udtrukne data slettes hvert halve år for at sikre, at alle ikke-udtrukne data er slettet senest fem år efter, at de er modtaget. Det amerikanske finansministeriums evaluering af ikke‑udtrukne data omfatter en vurdering af fristerne for lagring. Alle relevante oplysninger om berigtigelsesproceduren er lagt ud på det amerikanske finansministeriums websted.

Kommissionen foreslår, at medlemsstaterne overvejer at give regelmæssigt feedback om de TFTP-data, de får udleveret af det amerikanske finansministerium, som kan bidrage til at øge kvaliteten og mængden af de informationer, der udveksles i henhold til artikel 9 og 10. Kommissionen opfordrer Europol til at fortsætte indsatsen med aktivt at fremme kendskabet til programmet til sporing af finansiering af terrorisme og bistå de medlemsstater, der har brug for agenturets erfaringer og rådgivning til at begære søgninger efter artikel 10.

Det er vigtigt, at Europol fortsat varetager sine kontrolopgaver efter artikel 4 så grundigt og uafhængigt som nu. Kommissionen vil fortsætte drøftelserne om fortolkningen af artikel 15 vedrørende aktindsigt i lyset af de svar, som det amerikanske finansministerium vil give i fremtiden. Endelig anbefaler Kommissionen, at det amerikanske finansministerium fortsat vurderer nødvendigheden af de udtrukne data i henhold til aftalens artikel 6, stk. 7.

Det amerikanske finansministerium bekræftede i forbindelse med evalueringen skriftligt gyldigheden af de forsikringer, det afgav under høringerne i 2013. Det oplyste, at den amerikanske regering – herunder alle ministerier og organer – siden TFTP-aftalens ikrafttrædelse i august 2010 ikke har indhentet finansielle betalingsdata fra den udpegede udbyder i Den Europæiske Union, bortset fra dem, der er tilladt under TFTP-aftalen. Det meddelte også, at den amerikanske regering ikke har indgivet begæringer om data, som er lagret i EU, til den udpegede udbyder i EU eller den udpegede udbyder i USA, bortset fra dem, der er tilladt i henhold til artikel 4 i TFTP-aftalen. Det amerikanske finansministerium bekræftede også, at USA fuldt ud har og fortsat vil overholde alle sine forpligtelser under TFTP-aftalen.

Det er vigtigt, at der foretages en regelmæssig evaluering for at sikre en hensigtsmæssig gennemførelse, opbygge et tillidsforhold mellem aftalens parter og forsikre interesserede parter om TFTP-programmets nytteværdi. Kommissionen og det amerikanske finansministerium har besluttet at foretage den næste fælles evaluering, jf. aftalens artikel 13, i anden halvdel af 2015.

Aftalens gennemførelse, den fælles evalueringsproces, resultaterne heraf og anbefalingerne er alle udførligt beskrevet i arbejdsdokumentet, som ledsager denne rapport.

[1] EUT L 195 af 27.7.2010, s. 5.

[2] SEK(2011) 438 endelig.

[3] SWD(2012) 454 final.

[4] COM(2013) 843 final af 27.11.2013.